Adliya vazirligi O‘zbekistonda FHDY organlari tugatilishi haqidagi xabarlar yuzasidan munosabat bildirdi

Ijtimoiy tarmoqlarda FHDY organlari tugatilar emish, degan asossiz mish-mishlar tarqaldi. Shu munosabat bilan ushbu masala yuzasidan Adliya vazirligi munosabat bildirdi.

Ma’lum qilinishicha, hozirgi kunda nikoh uylarini qayta tashkil etib, ularni FHDY bo‘limlariga aylantirish rejalashtirilmoqda.
Amaldagi tartibga ko‘ra, nikoh uylari faqat nikohni rasmiylashtiradi. FHDY bo‘limlari tomonidan esa 4 ta (tug‘ilish, nikoh, ajrim va o‘lim) turdagi harakat amalga oshiriladi.
“Nikoh uylari mustaqilligimizning ilk yillarida barcha FHDY organlarida yetarlicha sharoit bo‘lmagan, binolar bilan bog‘liq muammolar fonida aholining nikohni tantanali qayd etilishiga bo‘lgan ehtiyojini ta’minlash uchun ayrim hududlarda tashkil etilgan edi.
Hozirgi kunda, FHDY organlarining moddiy-texnik bazasi mustahkamlanishi tufayli barcha FHDY organlarida nikohni tantanali qayd etish uchun alohida xonalar va sharoitlar yaratilgan.
Shundan kelib chiqib, nikoh uylarini saqlab turishning zaruriyati qolmaganligi sababli nikoh uylarini qayta tashkil etib, ularni FHDY bo‘limlariga aylantirish rejalashtirilmoqda.
Bundan ko‘zlangan maqsad esa adliya organlari faoliyatini optimallashtirish, xodimlarga kelayotgan ish yuklamasini to‘g‘ri taqsimlash, binolardan unumli foydalanishdir”, — deyiladi vazirlik xabarida.